**Χαιρετισμός Υπουργού Πολιτισμού και Αθλητισμού Λίνας Μενδώνη, στην παρουσίαση της έκδοσης «Η προστασία των πολιτιστικών αγαθών σε καιρό πολέμου. Στρατιωτικό εγχειρίδιο»**

Η πρόσφατη επικράτηση των Ταλιμπάν στο Αφγανιστάν πέρα από τη γενικότερη διεθνή ανησυχία για το μέλλον και την πορεία της χώρας, προκάλεσε έντονο φόβο και αντίδραση σε διεθνές επίπεδο για τον κίνδυνο που διέτρεχαν και διατρέχουν οι γυναίκες, τα παιδιά, και η πολιτιστική κλρονομιά του αφγανικού λαού. Οι περισσότεροι από μας θυμόμαστε με αποτροπιασμό την ανατίναξη των κολοσσικών αγαλμάτων του Βούδα στην κοιλάδα του Μπαμιγιάν, Μνημείου της Παγκόσμιας Κληρονομιάς της UNESCO.

Και αυτή δεν ήταν, δυστυχώς, η μόνη καταστροφή πολιτιστικών θησαυρών τα τελευταία χρόνια. Θύματα ακραίων ισλαμιστών υπήρξαν η Μοσούλη, η Νιμρούντ, η Χάτρα, η Νινευή στο Ιράκ, αλλά και η Παλμύρα στην Συρία, πολιτιστικοί θησαυροί στην Υεμένη, στη Λιβύη, στο Μάλι, καταστράφηκαν ολοσχερώς από αντιμαχόμενους στρατούς.

Δυστυχώς, στον παγκόσμιο χάρτη, οι καταστροφές της πολιτιστικής κληρονομιάς συνεχίζονται. Το πλήθος των κινητών μνημείων, των αρχαιολογικών και ιστορικών τεκμηρίων της ποικιλομορφίας της πολιτιστικής κληρονομιάς, που καταστρέφονται ή λεηλατούνται, είναι εξαιρετικά σημαντικά, όχι μόνον για τις χώρες στις οποίες ανήκουν, αλλά σε παγκόσμιο επίπεδο. Η πολιτιστική κληρονομιά κάθε λαού είναι άμεσα συνυφασμένη με την ταυτότητά του. Συνεπώς, είναι επιτακτική η ανάγκη συνεχούς προστασίας της, καθώς ο πολιτιστικός πλούτος κάθε χώρας, συνθέτει εν τέλει την ιστορική μνήμη ολόκληρης της Ανθρωπότητας.

Των πρόσφατων αυτών καταστροφών είχαν προηγηθεί οι δηώσεις και οι λεηλασίες του πολιτιστικού πλούτου των χωρών, που ενεπλάκησαν στον Β΄ Παγκόσμιο Πόλεμο. Με νωπές ακόμα τις μνήμες και τα τραύματα, η παγκόσμια κοινότητα οδηγήθηκε, το 1954, στο να υιοθετήσει ένα νομοθετικό πλαίσιο προστασίας των πολιτιστικών αγαθών σε περιπτώσεις ενόπλων συρράξεων, τη Σύμβαση της Χάγης, την πρώτη διεθνή συνθήκη, με αποκλειστικό αντικείμενο την προστασία της πολιτιστικής κληρονομιάς εν καιρώ πολέμου.

Η Σύμβαση της Χάγης, όπως και το Πρώτο Πρωτόκολλό -που αφορά στην παρεμπόδιση της εξαγωγής πολιτιστικών αγαθών από κατεχόμενα εδάφη και τη διασφάλιση της επιστροφής τους στις χώρες προέλευσής τους- όπως και Δεύτερο Πρωτόκολλο, του 1999, -το οποίο προσφέρει επιπλέον εργαλεία για την προστασία των πολιτιστικών αγαθών από ένοπλες συρράξεις μη διεθνούς χαρακτήρα ή σε κατεχόμενα εδάφη- επικυρώθηκαν από μεγάλο αριθμό χωρών που αναγνώρισαν την ανάγκη ύπαρξης ενός ισχυρού διεθνούς νομικού πλαισίου, εν αις και η Ελλάδα.

Οι πρόσφατες καταστροφές και λεηλασίες του πολιτιστικού αποθέματος του πλανήτη ώθησαν την Διακυβερνητική Επιτροπή του Δευτέρου Πρωτοκόλλου της Σύμβασης της Χάγης –και μάλιστα επί ελληνικής Προεδρίας- να αναλάβει την πρωτοβουλία ανάθεσης στο Ινστιτούτο Διεθνούς Ανθρωπιστικού Δικαίου του Σαν Ρέμο την σύνταξη Στρατιωτικού Εγχειριδίου για την προστασία των πολιτιστικών αγαθών στην περίπτωση ένοπλης σύγκρουσης.

Το Εγχειρίδιο, το οποίο απευθύνεται στις στρατιωτικές δυνάμεις των κρατών μελών της Σύμβασης της Χάγης και της UNESCO, έρχεται να συμπληρώσει το ισχύον νομοθετικό πλαίσιο, αποτελώντας για τις ένοπλες δυνάμεις, που καλούνται να διαδραματίσουν πρωταγωνιστικό ρόλο σε παρόμοιες καταστάσεις, ένα πολύτιμο εργαλείο πρακτικής εφαρμογής των διεθνών κανονισμών. Παράλληλα, αναλύονται και προληπτικά μέτρα που είναι αναγκαία να παρθούν για να είναι η κάθε χώρα προετοιμασμένη σε περίπτωση καταστροφής. Το εγχειρίδιο εκδόθηκε τον Δεκέμβριο του 2016 από την UNESCO. Σήμερα, έχουμε τη χαρά να παρουσιάζουμε την ελληνική έκδοσή του υπό τον τίτλο «Προστασία των Πολιτιστικών Αγαθών σε Καιρό Πολέμου -Στρατιωτικό Εγχειρίδιο».

Σε μια εποχή, κατά την οποία ταραχές, ένοπλες συρράξεις, αλλά και φυσικά φαινόμενα –αποτέλεσμα της επελαύνουσας κλιματικής κρίσης- σε πολλά σημεία της Γης απειλούν δραματικά την πολιτιστική κληρονομιά, είναι αναπόφευκτο να σκεπτόμαστε το μέλλον, τις προοπτικές και την αποτελεσματικότητα των πρωτοβουλιών μας. Η μέχρι σήμερα εμπειρία, μας κάνει να συνειδητοποιούμε ότι η πρόληψη και προετοιμασία για παρόμοιες καταστάσεις είναι διαχρονικά, όχι μόνον αναγκαίες, αλλά πλέον σωτήριες για τις περισσότερες των περιπτώσεων.

Μπορεί ο κίνδυνος ένοπλης σύρραξης να φαίνεται μακρινός σε μας. Όμως έχουμε υποχρέωση απέναντι στην ιστορία και στον πολιτισμό μας, να λαμβάνουμε μέτρα πρόληψης και προστασίας του πολιτιστικού αποθέματος της χώρας μας. Μία απολύτως κρίσιμη παράμετρος, την οποία οφείλουμε να τονίσουμε, είναι ότι η αποτελεσματική προστασία της πολιτιστικής κληρονομιάς συμβάλλει δραστικά στη μείωση της παράνομης διακίνησης των πολιτιστικών αγαθών, ένα τεράστιο πρόβλημα παγκοσμίως, το οποίο η Ελλάδα διαχειρίζεται με επιτυχία χάρη στις δύο Υπηρεσίες του ΥΠΠΟΑ: Το Εθνικό Αρχείο Μνημείων και τη Διεύθυνση Διαχείρισής του, καθώς και τη Διεύθυνση Τεκμηρίωσης και Προστασίας Πολιτιστικών Αγαθών.

Κομβικό ρόλο στη διεθνή νομική μάχη εναντίον της παράνομης διακίνησης πολιτιστικών αντικειμένων έχει η Σύμβαση της UNESCO, του 1970, για τα Μέσα Απαγόρευσης και Αποτροπής της Παράνομης Εισαγωγής, Εξαγωγής και Μεταβίβασης Κυριότητας Πολιτιστικών Αγαθών. Η Σύμβαση έχει έμμεση σχέση με τις στρατιωτικές δυνάμεις, που εμπλέκονται σε ένοπλη σύρραξη, συμπεριλαμβανομένης της πολεμικής κατοχής. Η σχέση αυτή δηλώνεται και στο ψήφισμα που –με πρωτοβουλία της Ελλάδας- πρόσφατα υιοθέτησε ομόφωνα η Γενική Συνέλευση του Οργανισμού Ηνωμένων Εθνών, το οποίο αναγνωρίζει ότι η παράνομη διακίνηση πολιτιστικών αγαθών, η λαθρανασκαφή και η λεηλασία αποτελούν σοβαρά εγκλήματα, και αναζητά τρόπους καταπολέμησης του διεθνούς οργανωμένου εγκλήματος κατά της πολιτιστικής ιδιοκτησίας.

Σε σχέση με εμπόλεμα κράτη, τα Ηνωμένα Έθνη ζητούν τον άμεσο τερματισμό τέτοιων πράξεων και υπενθυμίζουν στα κράτη μέλη της Σύμβασης του 1954 και των δύο πρωτοκόλλων για τη διαφύλαξη και τον σεβασμό των πολιτιστικών αγαθών και την απαγόρευση, την πρόληψη και τον τερματισμό κάθε μορφής κλοπής, λεηλασίας ή υπεξαίρεσης, και οποιωνδήποτε πράξεων βανδαλισμού που στρέφονται κατά της πολιτιστικής ιδιοκτησίας. Επιπλέον, ο Οργανισμός Ηνωμένων Εθνών καλεί τα κράτη μέλη, που είναι σε θέση να το πράξουν, να βοηθήσουν τα πληγέντα κράτη στην καταπολέμηση της διακίνησης πολιτιστικών αγαθών, που έχουν ανασκαφεί παράνομα από αρχαιολογικούς χώρους και έχουν αφαιρεθεί από μουσεία, βιβλιοθήκες, αρχεία και συλλογές χειρογράφων, μεταξύ άλλων, μέσω διεθνούς συνεργασίας για την επιστροφή ή την αποκατάσταση κλεμμένων ή παράνομα εξαγόμενων πολιτιστικών αγαθών.

Ολοκληρώνοντας, εκ μέρους του Υπουργείου Πολιτισμού και Αθλητισμού, θέλω να ευχαριστήσω ιδιαίτερα την Άρτεμη Παπαθανασίου, στέλεχος της Ειδικής Νομικής Υπηρεσίας του Υπουργείου Εξωτερικών και Πρόεδρο της Διακυβερνητικής Επιτροπής του Β΄ Πρωτοκόλλου της Σύμβασης της Χάγης το διάστημα Δεκέμβριος 2014 -Δεκέμβριος 2016, στην οποία οφείλεται η πρωτοβουλία και η νομική επιμέλεια της μετάφρασης του Εγχειριδίου. Όμως, την κ. Παπαθανασίου, θα ήθελα να ευχαριστήσω και για όλη τη συμβολή της στα θέματα της νομικής προστασίας της παράνομης διακίνησης των πολιτιστικών αγαθών, και για την εξαιρετική συνεργασία που έχει με το Υπουργείο Πολιτισμού. Το Υπουργείο Εθνικής Άμυνας, δια των νομικών υπηρεσιών του, ανέλαβε την αρχική μετάφραση του κειμένου στα ελληνικά. Θερμές είναι οι ευχαριστίες μας προς όλα τα στελέχη τους.

Ευχαριστώ ιδιαίτερα την Διεύθυνση Προϊστορικών και Κλασικών Αρχαιοτήτων του Υπουργείου Πολιτισμού και Αθλητισμού, και το Τμήμα Εποπτείας Ελληνικών και Αλλοδαπών Επιστημονικών Ιδρυμάτων και Συντονισμού Θεμάτων Διεθνών Συνεργασιών και Οργανισμών, που έχουν αναλάβει τη συστηματική παρακολούθηση όλων των θεμάτων που άπτονται της Σύμβασης της Χάγης. Αλλά και τον Οργανισμό Ανάπτυξης και Διαχείρισης Πολιτιστικών Πόρων, ο οποίος δια της Διεύθυνσης Εκδόσεων και Ψηφιακών Εφαρμογών, ανέλαβε την έκδοση του βιβλίου που σήμερα παρουσιάζουμε. Σας ευχαριστώ όλους που είστε εδώ. Εύχομαι καλές γιορτές, με υγεία σε εσάς και την οικογένειά σας. Καλή χρονιά, με ειρήνη!